REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/402-14

27. novembar 2014. godine

B e o g r a d

ZAPISNIK

OSME SEDNICE ODBORA ZA ZAŠTITU ŽIVOTNE SREDINE

ODRŽANE 27. NOVEMBRA 2014. GODINE

Sednica je počela u 11,10 časova.

 Sednici je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Boban Birmančević, Jezdimir Vučetić, Sonja Vlahović, Ivana Stojiljković, Gordana Zorić, Violeta Lutovac, Gordana Topić, Đorđe Kosanić, Ivan Karić, kao i Gordana Čomić zamenik člana Odbora Dejana Nikolića.

Sednici nisu prisustvovali članovi Odbora: Adriana Anastasov, Ivana Dinić, Dejan Nikolić, Momo Čolaković, Nada Lazić, Šaip Kamberi.

Sednici su prisustvovali i: Andreas Hajdentaler, Trgovinski savetnik Ambasade Austrije i Boris Kosticeva iz Trgovinskog odeljenja Ambasade Austrije, predstavnici kompanije A.S.A. EKO d.o.o: Bojan Marković, generalni direktor A.S.A. EKO za Srbiju, Tijana Hasslacher, odeljenje za razvoj novih tržišta A.S.A. EKO, Aleksandra Simić, komunikacije i korporativne odgovornosti A.S.A. EKO, Ana Babić, asistent Komunikacije i korporativne odgovornosti A.S.A. EKO, kao i Jelena Mićić iz Centra modernih veština i Valentina Đureta iz Beogradskog fonda za političku izuzetnost na Zelenoj stolici.

Na predlog predsednika Odbora, usvojen je sledeći:

D n e v n i r e d :

1. Informisanje Odbora o Projektu Eko regioni Banat i Šumadija;
2. Razno.

Pre prelaska na razmatranje utvrđenog dnevnog reda, jednoglasno su usvojeni Zapisnik sedme sednice Odbora, održane 18. novembra 2014. godine i Zapisnik devete sednice Odbora, održane 25. novembra 2014. godine.

Prva tačka dnevnog reda - **Informisanje Odbora o Projektu Eko regioni Banat i Šumadija**

Predsednik Odbora, dr Branislav Blažić, istakao je značaj realizacije ovog projekta u cilju razvoja ekološke svesti i zahvali se Ambasadi Austrije na podršci koju je pružila. Pored niza problema, koje Srbija ima, istakao je da jedan od njih upravo u širenju svesti o značaju našeg odnosa prema životnoj sredini. Takođe je istakao da je neophodno uvesti predmet „Ekologija i zaštita životne sredine“ u nastavni program.

Andreas Hajdentaler, trgovinski savetnik u Ambasadi Austrije, istakao je da Srbija i Austrija imaju dugogodišnju uspešnu saradnju i da je jedan od primera dobre dugogodišnje saradnje i Kancelarija za trgovinsko odeljenje u Ambasadi Austrije u Srbiji, koja postoji još od 1952. godine. Istakao je da je Austrija najveći investitor u Srbiji, sa više od 450 austrijskih kompanija koje su uložile oko 2,9 milijarde evra investicija. Kao jednu od vodećih investicija od 800 miliona evra istakao je greenfield investitor VIP mobile. Ukazao je na to da Austrijske firme imaju dugoročne planove u Srbiji, poput raznih organizacija, banaka, Swarovski, Kika, A.S.A. i dr.

Bojan Marković, generalni direktor A.S.A. EKO za Srbiju, istako je da je ovo projekat koji ulaže u budućnost naše dece. Israživanja su pokazala da preko dece možemo da utičemo na svest odraslih. „Austrian Development Cooperation“podržala je ovaj projekat i odvojila određena sredstva za njega. Naveo je da se projekat sprovodi u osam opština u Srbiji. Na primeru A.S.A EKO istakao je da saradnja između privatnih partnera i opština može odlično da funkcioniše i bez javnih preduzeća. Naveo je da Austrijska kompanija za razvoj „ADA“ , radi na sprovođenju bileteralnih projekata u zemljama u razvoju i da kroz tzv. poslovna partnerstva, ADA podržava austrijske kompanije koje imaju dugoročne investicije u zemljama u tranziciji, koje se na taj način obavezuju na preduzimanje aktivnih mera za poboljšanje lokalnog, socijalnog, ekološkog ili ekonomskog ambijenta u zemlji u kojoj posluju. Izneo je da predviđen budžet za realizaciju projekta, iznosi 340 000,00 evra, od kojih je 50% učešće A.S.A kompanije iz Srbije, a 50% je direktna donacija Austrijske kompanije „ADA“.

Misija projekta „Eko regioni Srbije - Banat i Šumadija“ je da se stanovništvo bolje edukuje. Ciljne grupe ovog projekta su obdaništa i osnovne škole, kao i zaposleni na poslovima upravljanja otpadom u ciljnim regionima. Izneo je da je ideja ovog projekta da se obuči 17 nastavnika, 13 vaspitača, pet predstavnika lokalnih samouprava, tri predstavnika kompanije A.S.A, koji će stečene veštine i znanja dalje preneti kroz radionice u sredinama koje prestavljaju. Predstavio je četiri komponente projekta:

##### 1) Priprema projekta,

##### 2) Program obuke trenera,

##### 3) Edukacija zaposlenih na poslovima upravljanja otpadom,

##### 4) Rad na podizanju svesti (ekološka edukacija).

Kad se radi o programu obuke trenera, naglasio je da je bitno izabrati pravu osobu za obuku, odnosno osobu koja može kvalitetno da prenese znanje, da privuče pažnju onih koji ga slušaju. Po završenoj obuci izdaju se sertifikati. Istako je značaj austrijskog programa „WIFI“, odnosno programa edukacije starijih osoba,kroz koji svake godine pripremaju nove kadrove. U Austriji su industrija i obrazovanje su usko povezani, a kroz instituciju dodatnog obrazovanja, oni uspevaju da nadomeste potrebe u datom momentu za odgovarajućim kadrom. Mišljenja je da ovakav program treba uvesti i kod nas. Istako je da u Srbiji postoji velika stopa nezaposlenosti i da nažalost ljudi koji su na birou ili koji se odazivaju na razgovor na posao, nemaju adekvatna znanja i upravo zbog toga je ovakva vrsta dodatnog obrazovnja izuzetno značajna. Razne inostrane kompanije u Srbiji susreću se sa istim problemom (nedovoljno kvalifikovani ljudi, kojima je potrebna neka vrsta doškolovavanja). Svi koji prođu ovu obuku, dobiće sertifikat WIFI, evropski sertifikat predavača ekoloških programa, koji je priznat u svim Evropskim zemljama. Naglasio je da ekološka edukacija treba da se organizuje i vrtićima i u školama, jer deca svoje znanje prenose i na odrasle. Oni mogu da utiču na svest odraslih upravo kada se radi o primarnoj selekciji u sistemu odvajanja otpada (u koju kantu šta bacati, kako postupati sa organskom hranom). Projekat će trajati do februara 2016. godine. Ukazao je na to da bi bilo dobro da Odboru budu prezentvovani rezultate projekta.

U diskusiji su učestvovali: dr Branislav Blažić, Boban Birmančević i Gordana Zorić.

Članovi odbora su podržali ovaj projekat istakavši da je neophodno da ovakvih projekata bude mnogo više kako bi obuhvatili celu Srbiju. Ovaj projekat treba da bude primer, kako bi se još neke organizacije uključe. Ukazano je na to da problemi na kojima se radi putem ovog projekta postoje i u drugim regionima. Naglašeno je da je suština u promeni svesti, a promena svesti je proces i ne može se promeniti preko noći. Istaknuto je da je odlična ideja da se krene od dece, jer se kod dece svest lako oblikuje i oni dobro ova saznanja prenose na odrasle. S obzirom na situaciju kakva je trenutno u životnoj sredini, istaknuto je da mora što pre da se reaguje, jer ćemo u protivnom imati velike probleme i što se tiče zemlje, vode i vazduha. Svaka aktivnost je dobro došla i ovaj projekat treba da bude motivacija i primer za druge organizacije da se uključe. Isto tako treba se obratiti Ministarstvu prosvete, da bi se sledeće godine, ekologija i zaštita životne sredine obavezno uvrstila kao predmet u nastavni program.

Druga tačka dnevnog reda: **Razno**

Gordana Čomić je podsetila Odbor da je sa članovima odbora: Ivanom Karićem i Nadom Lazić podnela zahtev za održavanje Javnog slušanja na temu vetrozaštitnih pojaseva i apelovala je da se u to uključi i Zelena poslanička grupa ako bude formirana, jer je to posao od izuzetne važnosti za budući period. Smatra da je Javno slušanje neophodno, kako bi se javnost što bolje informislala o ovom problemu.

Jezdimir Vučetić je obavestio Odbor da je Ministarstvo poljoprivrede i zaštite životne sredine, odvojilo 15 miliona dinara za sanaciju jalovišta u rudniku Stolice u Kostajniku. Sanacija se radi po porojektu koji je izradio Institut „Jaroslav Čarni“, a radove izvodi RTB Bor. Izneo je da je ovo prva faza sanacije i da sledi projekat definitivne sanacije koji će se izvoditi tokom 2015. i 2016.godine.

 Sednica je završena u 11,50 časova.

 SEKRETAR PREDSEDNIK

 Milica Bašić dr Branislav Blažić